钦定古今图书集成/历象汇编/乾象典/第075卷 > 《观象玩占》 > 雾赋 宋吴淑
## 钦定古今图书集成/历象汇编/乾象典/第075卷 > 《观象玩占》 > 雾赋 宋吴淑

夫雾者，地气发而天不应者也。尔其蒙冒霑濡，冥冥
晓敷，元豹潜藏而炳蔚，腾蛇游泳而纡馀。马援既居
于浪泊，栾巴方还于蜀都。刘猗之负国玺，轩辕之得
大鱼。若夫祖和半天，公超五里，占彼群猾，推其隐士。
观雝丘之神井，识茂陵之芳气。且忧阴盛，俄闻雨至。
淮南被迁而不还，雄鸣弗迷而远逝。则有“结同行而
饮酒，逢仙客之乘龟。”嗟五侯之见封，忧汉高之被围。
譬诸善人，置以文犀，宜都则飞烟缥缈，曲江则积素
霏微。或以困蚩尤之术，或以传兀女之机，识夏桀将
亡之兆，想伊尹既卒之时，文王得姜公而共载，卫瓘
见乐广而称奇。亦有竟宁白树，德阳翳日，淮南仙客，
东海奇术，猛兽吐嗽以往来，邓公呼吸而除疾。斯轻
雾之浸淫，盖腾水之上溢。

《咏雾　　　　　　　　　　　》梁元帝

三晨生远雾，五里暗城𬮱。从风疑细雨，映日似游尘。
乍若轻烟散，时如佳气新。不妨鸣树鸟，时蔽摘花人。